Vrou met koevoet aangeval op Franschhoek-plaas | Maroela Media
'n Vrou is Dinsdagaand met 'n koevoet op 'n plaas naby Franschhoek in die Wes-Kaap aangeval.
Kapt. FC van Wyk, woordvoerder van die polisie, het gesê die aanval het omstreeks 22:00 plaasgevind. Volgens Van Wyk het 'n aantal verdagtes, wat balaklawas gedra het, die huis deur die agterdeur binnegekom.
"Een van die verdagtes het die vrou met 'n koevoet gedreig terwyl die ander verdagtes die huis deursoek het. Die verdagtes het hierna met 'n skootrekenaar en selfoon van die toneel gevlug."
Van Wyk het gesê die vrou het tydens die aanval beserings aan haar been opgedoen en is na 'n nabygeleë hospitaal vervoer vir mediese behandeling. Die polisie ondersoek 'n saak van huisroof en niemand is al in hegtenis geneem in verband met die voorval nie.
Ian Cameron, AfriForum se nasionale hoof van gemeenskapsveiligheid, het gesê daar was minstens ses verdagtes wat op die huis toegeslaan het nadat die vrou se man vinnig gery het om glo werkers af te laai. Volgens Cameron het die vrou moontlik haar been gebreek tydens die aanval.
Cameron het intussen gesê daar was al 372 plaasaanvalle en 48 plaasmoorde sedert begin vanjaar, waaronder 13 aanvalle die afgelope maand.